**Fadd Nagyközség Önkormányzata képviselő-testületének**

 **7/2017. (VI. 30.) önkormányzati rendelete**

**az egyes anyakönyvi események engedélyezésének szabályairól és díjairól**

Fadd Nagyközség Önkormányzatának Képviselő-testülete az anyakönyvi eljárásról szóló 2010. évi I. törvény 96. §-ának a) és b) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet hatálya Fadd Nagyközség Önkormányzata (a továbbiakban: Önkormányzat) illetékességi területén történő házasságkötés (a továbbiakban: anyakönyvi esemény) során az e rendeletben meghatározott többletszolgáltatást igénybe vevőkre, valamint a Faddi Polgármesteri Hivatalnál (a továbbiakban: Hivatal) közszolgálati jogviszonnyal rendelkező anyakönyvvezetőkre terjed ki.

**2. Értelmező rendelkezések**

**2. §**

**E rendelet alkalmazásában:**

1. **alapszolgáltatás:** Az anyakönyvvezetőnek a hivatali helyiségben a munkaideje alatt az anyakönyvi esemény során jogszabályban rögzített eljárása és szövege.
2. **hivatali munkaidő:** a Hivatal Szervezeti és Működési Szabályzatában (Ügyrend és munkarend) meghatározott munkarend.
3. **hivatali helyiség:**

ca) a Hivatal Fadd Dózsa Gy.u.12. (a továbbiakban: Községháza) házasságkötő terme,

cb) Amennyiben a házasságkötésre kijelölt hivatali helyiség műszaki, technikai vagy egyéb okok miatt nem áll rendelkezésre, megfelelő helyiség biztosításáról a jegyző gondoskodik.

1. **anyakönyvi esemény:** a házasságkötés.
2. **többletszolgáltatás:** az anyakönyvvezetőnek a hivatali helyiségen kívüli, vagy hivatali munkaidőn kívül történő anyakönyvi esemény során jogszabályban rögzített eljárása és szövege.

**3. Az anyakönyvi események közös szabályai**

**3. §**

(1) Anyakönyvi eseményt lebonyolítani hivatali munkaidőben hétfőtől csütörtökig 10.00 és 15.00 óra, pénteken 10.00 és 12.00 óra között lehet.

(2) Nem tartható anyakönyvi esemény községi rendezvények idején.

(3) Anyakönyvi eseményre a Községházán 30 percenként kerülhet sor.

(4) A hivatali munkaidőn belüli és a hivatali munkaidőn kívül történő anyakönyvi esemény időpontját lehetőleg úgy kell engedélyezni, hogy két szertartás közvetlenül kövesse egymást.

(5) Az anyakönyvvezetőnél illetékmentes, indokolással ellátott kérelmet kell benyújtani:

a) a hivatali munkaidőn kívül, hivatali helyiségben történő anyakönyvi esemény és

b) a hivatali munkaidőn kívül történő és hivatali helyiségen kívüli anyakönyvi esemény

iránt.

(6) A jegyző engedélyezési eljárása során a határozatot a kérelem benyújtásától számított 8 napon belül hozza meg.

(7) A hivatali helyiségen kívüli anyakönyvi esemény akkor engedélyezhető, ha a kérelmező által megjelölt külső helyszín alkalmas az anyakönyvi esemény méltóságteljes lebonyolítására és a jogszabályban előírt feltételek biztosítására, továbbá e rendeletben meghatározott díjat megfizették.

(8) A döntést megelőzően az anyakönyvvezető a megjelölt helyszínen szemlét tarthat, igazolást kérhet arról, hogy az adott hely tulajdonosa hozzájárul az anyakönyvi esemény ottani megrendezéséhez, és ennek eredményéről a jegyzőt tájékoztatja. Az engedélyező köteles meggyőződni arról, hogy a kérelemben megjelölt helyszín megfelel az anyakönyvi esemény hivatali helyiségen kívüli lebonyolítása feltételeinek, valamint a jogszabályi előírásoknak.

(9) Ha az anyakönyvi esemény lebonyolítása szabadtéri helyszínen történik, a megfelelő esőhelyszín biztosításáról a kérelmezőnek kell gondoskodnia. Az esőhelyszín megjelölése az engedély megadásának feltétele.

(10) Ha a házasuló állapota közeli halállal fenyeget, vagy szabad mozgásában a bíróság vagy más hatóság döntése miatt korlátozva van, az anyakönyvi esemény méltó megünneplésének feltételeit a felek tartózkodási helye szerinti intézmény (kórház, börtön, fogda stb.) szabályainak figyelembe vételével kell biztosítani.

**4. Hivatali helyiségen belül, hivatali munkaidőn kívül történő anyakönyvi esemény engedélyezésének különös szabályai**

**4. §**

Anyakönyvi eseményt lebonyolítani hivatali helyiségen belül – a Munka Törvénykönyvében meghatározott munkaszüneti nap kivételével – hivatali munkaidőn kívül pénteken 13.00 és 18.00 óra, szombaton 10.00 és 19.00 óra között lehet.

**5. A hivatali helyiségen kívüli, valamint hivatali munkaidőn kívül történő anyakönyvi esemény engedélyezésének különös szabályai**

**5. §**

(1) Anyakönyvi eseményt - a Munka Törvénykönyvében meghatározott munkaszüneti nap kivételével – hivatali helyiségen kívül lebonyolítani pénteken 13.00-18.00 óra, szombaton 10.00-19-00 óra között lehet. A jegyző ettől eltérő időpontra is adhat engedélyt, így különösen akkor, ha hitelfelvétel, betegség, külföldi utazás indokolja.

(2) A hivatali helyiségen kívüli anyakönyvi esemény nem veszélyeztetheti a már előjegyzésbe vett, hivatali helyiségben megtartandó anyakönyvi esemény lebonyolítását.

(3) Hivatali helyiségen kívül egy napon legfeljebb három szertartás tartható úgy, hogy a két szertartás kezdő időpontja között legalább 60 perc különbség legyen.

**6. Díjfizetés**

**6. §**

(1) Az Önkormányzat a hivatali munkaidőben ingyenesen biztosítja az anyakönyvi esemény lebonyolításához a Községháza házasságkötő termét.

(2) Hivatali munkaidőn kívül történő és hivatali helyiségen kívüli anyakönyvi esemény esetén a többletszolgáltatás ellentételezéseként az Önkormányzat részére díjat kell fizetni. A fizetendő díj mértékét az 1. melléklet állapítja meg.

(3) A (2) bekezdés szerinti díjat az anyakönyvi eseményt megelőző 15. napig be kell fizetni az Önkormányzat OTP Bank Nyrt–nél vezetett 11746005-15414131 költségvetési számlájára. A befizetés tényét az anyakönyvvezető felé igazolni kell.

(4) Anyakönyvi esemény elmaradása esetén a befizetett díjat a kérelmező részére az anyakönyvvezető írásos jelzése alapján a Hivatal visszautalja.

(5) Rendkívüli körülmények esetén, így különösen akkor, ha valamelyik fél számára büntetés végrehajtási intézetben fogvatartott vagy mozgáskorlátozottság volta, egészségi állapota, kora miatt különös erőfeszítés lenne a hivatali helyiségben való megjelenés, a hivatali helyiségen kívüli anyakönyvi esemény díjmentes.

**7. Az anyakönyvvezető díjazása**

**7. §**

(1) Az anyakönyvvezetőt hivatali munkaidőn kívül történő anyakönyvi eseménynél történő közreműködés esetén - ha a közszolgálati tisztviselőkről szóló törvényben a rendkívüli munkavégzésért meghatározott szabadidő kiadását nem kérte – anyakönyvi eseményként az Önkormányzat részére megfizetett díjból mind a hivatali helyiségben, mind a hivatali helyiségen kívül tartott anyakönyvi esemény esetén bruttó: 8.000 Ft díjazás illeti meg.

(2) Az anyakönyvvezető tárgyi negyedévet követő hónap 5. napjáig a közreműködés tényleges rendje és a befizetést igazoló okmányok alapján elszámolást készít a tárgynegyedévi anyakönyvi eseményekről.

**8. Záró rendelkezések**

**8. §**

(1) Jelen rendelet a kihirdetését követő napon lép hatályba, rendelkezéseit a folyamatban lévő ügyekben is alkalmazni kell.

(2) Fadd Nagyközség Önkormányzata Képviselő-testületének az egyes anyakönyvi események engedélyezésének szabályairól és díjairól szóló 8/2015. (III. 24.) önkormányzati rendelete hatályát veszti.

#  Fülöp János Dr. Percsi Elvira

**polgármester jegyző**

*Kihirdetési záradék:*

A rendelet 2017. június hó 30-án a helyben szokásos módon, a Faddi Polgármesteri Hivatal hirdetőtábláján történő kifüggesztéssel, kihirdetésre került.

 Dr. Percsi Elvira

 jegyző

*1. melléklet a 7/2017. (VI. 30.) önkormányzati rendelethez*

**Az önkormányzat részére fizetendő díjak**

1. Községháza házasságkötő termében és

hivatali munkaidőn kívül történő anyakönyvi

esemény esetén fizetendő díj: 8.000 Ft + ÁFA

1. Hivatali helyiségen kívüli és hivatali munkaidőn

kívül történő anyakönyvi esemény esetén fizetendő díj: 8.000 Ft + ÁFA